Capitulum generale anno Domini millesimo quadringentesimo trigesimo secundo. ORATIONES 1.  Pro sanctissimo… *etc. ut in anno 1431*. 2.  Pro serenissimo… *etc. ut in anno 1424*. 3.  Pro burgensibus… *etc. ut in anno 1401*. 4.  Pro pace… *etc. ut in anno 1416*. 5.  Pro felicis… *etc. ut in anno 1425*. [DIFFINITIONES]. 6.  Cum Ordo noster… *etc. ut in anno 1411, n° 7*. 7.  Generale Capitulum diffinitionem dudum editam ratificans et renovans, qua universis abbatibus Ordinis salubriter inhibetur, ne monachis aut conversis suis licentiam conferant ad aliena monasteria transeundi, aut profitendum in eisdem, nisi prius ipsi transeuntes aut profiteri volentes de abbate, qui ipsos recipere debeat, certificati fuerint et sufficientem suis abbatibus a quibus recedere volunt, possint super hoc certitudinem exhibere. Omnes et singulas licentias taliter transeundi vel profitendi quibuscumque monachis aut conversis datas, irritat, cassat et annullat, mandans et praecipiens omnibus et singulis monachis et conversis Ordinis tales licentias habentibus, quatinus infra unius mensis spatium vel profiteantur, si in Ordine benevolum receptorem invenerint, vel ad propria revetantur monasteria, ibidem Altissimo sua, prout tenentur, vota reddituri, alioquin tamquam fugitivi puniantur et ubique denuntientur excommunicati. Abbates vero suis monachis vel conversis ad aliena monasteria transeundi et ibidem profitendi licentiam concedentes eisdem monachis et conversis ultra spatium trium mensium ad quaerendum et procurandum sibi abbatem, qui eos velit et valeat recipere, nullatenus dare praesumant absque licentia Capituli generalis. Quicumque vero abbas suis monachis vel conversis licentiam transeundi ad alium Ordinem contulerit, cum hoc in praeiudicium et contemptum ipsius Ordinis libertatum et privilegiorum notarie redundat, tamquam periurus et earumdem libertatum seu privilegiorum temerarius impugnator irremissibiliter puniatur. 8.  Diffinitiones in Capitulo generali anno proxime praeterito editas, praesens Capitulum ratificat, approbat et confirmat. 9.  Quia parum est iura concedere, nisi de ipsorum adimpletione ii pro quibus conduntur, sint solliciti. Propterea generale Capitulum dolenter considerans, nonnullos Ordinis abbates tanta praesumptione seu verius temeritate plenos esse, ut monachos et conversos, quorum culpas in suis monasteriis iuxta Ordinis statuta sufficienter corrigere possent et emendare, ad aliena transmittere monasteria non formident, sicque in totius Ordinis grave scandalum et dedecus frequenter videntur et inveniuntur monachi Ordinis incomposite per mundum discurrentes, et tamquam girovagi ad monasterium cum habitibus laceratis mendicando transeuntes. Volensque idem Capitulum huiusmodi abusibus per debitae provisionis remedium salubriter occurrere, statuit, ordinat et diffinit, quatinus abbates, monachos vel conversos pro culpis, quae possunt in propriis monasteriis emendari, a suis monasteriis emittentes ab omni administratione temporali suorum monasteriorum, donec sic emissos revocaverint, prorsus suspendantur ; et nihilominus viginti libras parvorum turonensium tunc sequenti Capitulo generali sub poenis adversus abbates qui tempore debito impositas sibi et suis monasteriis non solverint contributiones promulgatis, solvere teneantur, et in communes Ordinis utilitates convertendas. 10.  In statutis tam papalibus quam regularibus Ordinis, generale Capitulum considerans sub poenis formidabilibus esse prohibitum, ne in Ordine per quoscumque abbates personae de Ordine Mendicantium recipiantur propter inconvenientia notoria, quae ex huiusmodi receptione in ipso Ordine hactenus contigerunt, perampliusque verisimiliter in posterum possent contingere, omnibus et singulis ipsius Ordinis abbatibus sub inobedientiae poena rursus inhibet, ne de cetero quascumque de praedictis Ordinibus Mendicantium personas recipiant, aut receptas in suis de cetero praesumant monasteriis retinere, nisi super hoc obtenta Sanctae Sedis Apostolicae licentia speciali, de qua priusquam huiusmodi licentiam habentes recipiant, fidem plenariam generali Capitulo facere teneantur. 11.  Generale Capitulum abbati de Fonteneto districte praecipit et mandat, quatinus fratrem Theobaldum de Villa Dei, monachum suum, qui tamquam girovagus et apostata per civitates et castella discurrens cum armatis et aliis societatibus inhonestis inhoneste conversari non veretur, multaque dignoscitur perpetrasse scandala, ex quibus Ordinis fama plurimum denigratur, infra unius mensis spatium ad suum revocare monasterium non omittat, eumdem fratrem Theobaldum, casu quo sibi obedire contumaciter noluerit, carceribus mancipando inde nullatenus exiturum absque generalis Capituli licentia speciali. 12.  Generale Capitulum provide considerans, quod licet in nonnullis mundi partibus abbates et monachi Ordinis tam in monasteriis quam extra albis dumtaxat cucullis uti consueverunt, idque hactenus propterea fuerit ab Ordine ipsis permissum, quia monachi sicut in regula scribitur de colore causari non debent, sed iuxta regionum quae inhabitantur exigentiam aliter et aliter ipsos convenit in vestimentis disponere ; quia tamen plerique tam ecclesiastici quam saeculares Ordinis consuetudines et statuta nescientes, et hii praesertim, qui generalibus universalis Ecclesiae intersunt conciliis, frequenter mirantur et interdum scandalizantur, cum personas eiusdem Ordinis habitus diversorum colorum gestare conspiciunt, idcirco idem generale Capitulum vestigiis inhaerendo beatissimi patris nostri Bernardi, cuius prima virtus habitus corporis sui, in quo nil apparebat, quod offendere posset intuentes, fuisse describitur, huiusmodi scandalis variisque oblocutionibus, quae praemissorum occasione adversus Ordinem possent suscitari per debitae provisionis remedium cupiens occurrere, statuit, ordinat et diffinit, quod de cetero omnes et singuli abbates et monachi Ordinis in praedictis sacris generalibus conciliis existentes, seu quovis modo comparentes, eo modo quo dominus Cistercii ac ceteri abbates tam de natione gallicana quam germanica, quibus abbates ceterarum nationum in vestitu et moribus bonis se magis conformare tenentur quam e converso, uti consueverunt, cucullis dumtaxat nigris utantur, et ab omnibus cucullis albis ac dyploidibus seu epythogiis, vel habitibus nigris manicas non habentibus, quod loco capparum quidam abbates de Italia gestare praesumunt, penitus abstineant. Si quis autem huius statuti temerarius esse contemptor praesumpserit, quamdiu in sua permanserit obstinatione, eo ipso a divinis suspensus existat, et nisi resipuerit, canonice monitus, sententiam excommunicationis incurrat ipso facto, praemissisque spolietur habitibus, in usus pauperum caritative distribuendis. 13.  Diffinitionem anno praeterito editam, qua singulis abbatibus et abbatissis Ordinis per generale Capitulum inhibetur, ne de cetero quoscumque contractus seu bonorum immobilium venditiones faciant, nisi per modum in statutis papalibus et Ordinis contentum, confirmans praesens generale Capitulum adiungendo, quod si quis abbas vel abbatissa Ordinis amodo contra praedictum generalis Capituli decretum attentare praesumpserit, praeter poenas quas incurrunt tales transgressores in dictis statutis contentas, poenam 20 librarum turonensium se noverint incursuros, quae summa converti debet in usus Ordinis utiliores. 14.  Ad notitiam generalis Capituli perventum est quod nonnulli abbates et abbatissae Ordinis, personas ipsius Ordinis ad alia quam Ordinis iudicia contra ipsius Ordinis instituta trahunt et compellunt, iudicium et iustitiam Ordinis vilipendendo ; quam rem dictum Capitulum sustinere non valens nec volens, sed pro viribus obviare satagens, atque de remedio salubri providere cupiens, statuit, ordinat et diffinit idem Capitulum, ne quisquam abbas aut abbatissa seu etiam alia quaevis Ordinis persona quamcumque personam Ordinis de cetero audeat alibi quam coram Ordinis iudicibus contrahere seu quovis modo praesumat compellere, quod si quis in contrarium attentare praesumserit, summam decem librarum pro emenda se noverit incurrisse ad voluntatem Capituli generalis distribuendam, et tamdiu sit a divinis suspensus donec absolutionem de perpetratis per ipsum obtinuerit a Capitulo memorato. 15.  De Bonofonte et de Flarano monasteriorum abbatibus et eorum cuilibet committit generale Capitulum districte iniungendo, quatinus ad monasterium de Bella pertica quantocius personaliter accedant, ibidemque se diligenter informent de et super processu per dominum Morimundi et eius assessorem abbatem Fontis Ioannis facto adversus fratrem Ioannem quondam abbatem dicti monasterii de Bella pertica per dictos de Morimundo et de Fonte Ioannis, nuper depositum ab abbatiali dignitate ; et si invenerint dictos de Morimundo et de Fonte Ioannis contra dictum depositum iuste processisse, dictum processum approbent et institutum per eosdem in suo iure manuteneant, ac ipsius institutionem auctoritate Capituli confirment. Quod si repererint dictos de Morimundo et de Fonte Ioannis aliter quam ut praemittitur processisse contra dictum depositum, ipsum ad pristinam restituant dignitatem ; proviso tamen quod dictus depositus in omnia promittat se subiicere iurisdictioni Ordinis, et appellationi per ipsum interiectae omnino renuntiet, et audiatur in suis defensionibus sibique ministrent bonum et breve iustitiae complementum. 16.  Abbati de Grandisilva per generale Capitulum committitur, ut ad monasterium de Caduino sive ad domum Sancti Sudarii Tolosae, quantocius poterit, personaliter accedat, et ibidem diligentem informationem faciat de bonis sublatis per abbatem Bonifontis olim abbatem dicti monasterii de Caduino, et per abbatem de Nyzorio per fratrem Ioannem Vaquerii, ad quorum bonorum restitutionem praedictos de Bonofonte et de Nizorio monasteriorum abbates et dictum fratrem Vaquerii compellat dicto monasterio de Caduino plenario fiendam prout fuerit rationis, in plenaria Capituli generalis potestate. 17.  Generale Capitulum considerans quamplurima scandala Ordini evenire ex praesumptione quorumdam monachorum ecclesiis parochialibus servientium et dioecesanis se indebite et contra Ordinis formam subiicientium ; quibus scandalis obviare cupiens et de remedio salubri providere satagens, idem Capitulum ordinat et diffinit, quatinus post monitionem talibus transgressoribus factam, nisi resilient ab huiusmodi nefaria transgressione, carceri mancipentur ; et abbates qui talibus consentiunt aut de cetero consenserint, eo facto astricti sint ad solvendum Ordini decem libras ad utiliores usus ipsius Ordinis convertendas, et nihilominus extra stella sua remaneant usque ad nutum Capituli generalis. 18.  Quia generali Capitulo veridice constat quod frater Bertrandus, baccalarius in decretis, electus canonice et institutus in abbatem monasterii de Benedictione Dei alias de Nizorio et confirmatus per abbatem Bonifontis, patrem abbatem dicti monasterii de Nizorio, a gravaminibus et sententiis in ipsum per abbatem de Scala Dei, commissarium domini Morimundi, illatis ad dictum Capitulum legitime appellaverit ; ideo dictum Capitulum dictam institutionem ac etiam patris abbatis confirmationem approbat, ratificat et confirmat. Omnes vero et singulas excommunicationis sententias, quas praedictus de Scala Dei in dictum institutum seu religiosos sibi profitentes propter huiusmodi causam promulgavit, dictum generale Capitulum revocat et annullat, ipsos, si sit opus, a praedictis absolvendo. 19.  Abbatibus de Gimundo et de Flarano per generale Capitulum committitur, quatinus se informent diligenter super tractatu inter abbatem et conventum Grandissilvae cum syndico Universitatis Tolosae, quibus haec praesens diffinitio annectitur, et quidquid super hoc repererint referant inde Capitulo generali proxime futuro veritatem. 20.  De Altacumba et de Stamedio monasteriorum abbatibus et eorum cuilibet committit generale Capitulum mandando districtius, quatinus quantocius poterunt ad monasterium monialium de Bons personaliter accedant, et diligenter se informent de et super controversia, querelis et gravaminibus per sororem Aymonetam se gerentem pro abbatissa dicti monasterii de Bons in sororem Gaspardam quondam abbatissam dicti monasterii de Bons contra iustitiam, ut fertur, illatis, et partibus hinc inde auditis bonum et breve in plenaria Capituli generalis potestate faciant iustitiae complementum. 21.  Ad instantiam domini de Firmitate, dispensat generale Capitulum cum sorore Ymileta quondam abbatissa monasterii monialium de Bugella, Vercellensis dioecesis, deposita ab abbatiali dignitate, ut non obstante quod de contagio carnis convicta fuerit, prole subsecuta, possit et valeat ad omnes actus Ordinis promoveri, si sua in posterum merita suffragentur. 22.  Abbati de Altacumba committitur per generale Capitulum quatinus diligenter se informet de consilio iurisperitorum, si matrimonium inter Franciscum Codureri et Ioannetam relictam Antonii Gaspardi, donatum et donatam monasterii Stamedii, Tarentasiensis dioecesis, sit iuridice contractum, et si sit, ministret iustitiae complementum, in plenaria ipsius Capituli potestate. 23.  Attento abbatis Altaecumbae senio, Capitulum generale ipsum abbatem a visitatione ipsius Capituli perpetuo habet favorabiliter excusatum. Ad idem fiat pro abbate de Sancto Benedicto in Vepria. — Ad idem pro abbate de Thela. 24.  Generale Capitulum abbates subscriptos, videlicet de Caroloco, de Bithania, de Uterina valle, de Varne Villerio, de Sturzeborn, de Valle lucenti, de Ioyaco, de Charmeriis, de Boheriis, de Fusniaco, de Ygniaco, de Caherio, de Castellariis, de Valentia, de Domo Dei, de Pratea, de Villerio, de Eslancio, de Calercio, de Bonavalle Viennensi, de Gimondo, et de Scala Dei, quia se legitime se excusaverunt, a via praesentis Capituli habet gratiose supportatos. 25.  Generale Capitulum committit abbati de Longo vado et priori Claraevallis et eorum cuilibet, quatinus abbatem de Albaripa modernum et suum conventum ad satisfaciendum fratri Theobaldo de Bergeriis dudum abbati dicti monasterii Albaeripae de et super sibi debitis per eosdem, si tamen legitime repererint dictos abbatem vel conventum eidem fratri obligari, coerceant et compellant, in plenaria ipsius Capituli potestate. 26.  Quia frater Michael Amyoti, monachus et professus monasterii de Bonavalle, Pictaviensis dioecesis, citatus fuit per dominum Cistercii ad comparendum personaliter in praesenti generali Capitulo responsurus super his quae sibi obiicientur per promotorem causarum, ipsius Capituli non comparuit, nec se excusavit, imo in apostasia damnabiliter remanens ; idcirco idem Capitulum reputat eum contumacem et excommunicatum denuntiat, ac per omnia christianitatis loca personis Ordinis mandat, ipsum contumacem excommunicatum denuntiari. Universos autem iudices ecclesiasticos ac etiam curatos rogat et requirit idem Capitulum, si super hoc fuerint requisiti per abbatem dicti monasterii Bonaevallis, praedictum fratrem in suis locis et parochialibus ecclesiis modo praedicto denuntient excommunicatum. 27.  Cum fratre Ioanne Parreti, professo monasterii Bonae vallis, dispensat misericorditer generale Capitulum, ut non obstante quod tempore suae iuventutis, habitu regulari deposito, per mundum spatium unius mensis vel circiter discurrere non abhorruerit, quia tamen poenitentiam salutarem sibi impositam humiliter peregerit, ipsum Capitulum ad omnes gradus Ordinis et dignitates, citra tamen abbatiatum, dictum fratrem habilitat, si sua merita hoc requirant. 28.  Ad idem pro fratre Ioanne Vaquerii, monacho de Caduino. 29.  Quia citatus ad praesens Capitulum abbas de Chezeriaco non comparuit, nec se sufficienter excusavit, idcirco idem Capitulum ipsum reputat contumacem, et excommunicatum denuntiat, ac eumdem citat ad immediate sequens generale Capitulum super praemissis et aliis, quae sibi obiiciuntur, responsurum, abbati de Stamedio, ut haec omnia eidem denuntiet, districte iniungendo. 30.  Convocationem abbatum Ordinis qui pro et nomine ipsius Ordinis in sacro Basileensi concilio habebunt comparere, necnon ordinationem procuratoris generalis in dicto sacro concilio seu in Curia romana, domino Cistercii, prout et quantum sibi expedire videbitur, reverenter committit Capitulum generale omnibus abbatibus in eodem sacro concilio existentibus aut congregandis, expresse inhibens, ne absque praefati domini Cistercii scitu et consensu de negotiis statum Ordinis *concernentibus* clam vel aperte quidquam tractare praesumant. 31.  Omnes abbates Ordinis qui secundum papalia et regularia statuta in studiis generalibus scolares non tenent, et in praesenti Capitulo non comparuerunt seu sufficienter se excusaverunt, vel de non veniendo ad ipsum legitimam non habuerunt occasionem, praesens Capitulum poenas in praedictis statutis adversus eosdem notorie promulgatas ipsos incurrisse decernit et declarat, domino Cisterciensi reverenter committens ut per se vel per alium huiusmodi poenas ipsis quantocius infligat, omni postposita dissimulatione. 32.  Si pro sumptibus et expensis abbatum in sacro Basileensi concilio pro et nomine Ordinis congregatorum vel congregandorum pecuniae de subsidio anno praeterito pro huiusmodi expensis impositae levatae vel levandae non sufficerent, nec eisdem de impositis in praesenti Capitulo contributionibus una cum onerum communium ipsius Ordinis supportatione debita fieri posset satisfactio, ut iidem abbates Ordini serviendo detrimentum non reportent, aut propriis stipendiis contra iustitiam non cogantur militare, vult, statuit et ordinat idem praesens Capitulum in sequenti Capitulo generali modum talem teneri per novi subsidii impositionem, vel alias, quod iidem abbates de praedictis suis stipendiis et expensis plenam, prout iustum est, recipere debeant solutionem. 33.  Ad humilem exhortationem abbatis de Mulebrune, praesenti placet generali Capitulo vigilantissima sollicitudine reformationem Ordinis procurari, ut abbates Ordinis tam in natione germanica quam in ceteris quibuscumque nationibus aut regionibus constituti, hoc anno per provincias vel aliter quando et ubi ipsis magis videbitur expedire, simul in unum se congregent, sicque congregati secundum Deum et conscientias ipsorum pariter tractent et advisent omnia et singula quae pro reformatione Ordinis ipsius necessaria vel accommoda ipsis videbuntur ; proviso tamen quod super tractandis vel advisandis per ipsos nihil concludant aut determinent, sed omnia per ipsos tractata et advisata sequenti Capitulo generali sufficienter et plene referre tenebuntur, ut tunc ipsum Capitulum super huiusmodi advisatis ad Dei gloriam et totius Ordinis decus et incrementum, communi et matura omnium deliberatione praehabita, fructuosam recipere valeat conclusionem. 34.  Generale Capitulum circa promotionem virorum litteratorum in Ordine omnem adhibere volens sollicitudinem, omnes et singulos abbates Ordinis cuiuscumque nationis existant attente monet et hortatur, quatinus magistros in suis monasteriis habeant et teneant, qui iuvenes ipsorum monachos in studiis primitivis valeant erudire, vel saltem inter se taliter conveniant, quod in aliquo monasterio ad hoc magis apto in qualibet regione vel provincia unus magister ad ipsos iuvenes erudiendos idoneus teneatur, ceterique abbates propinqui unum vel duos ex suis iuvenibus monachis ad dictum monasterium destinent. De expensis tamen quas facient iuvenes sic missi, abbati praedicti monasterii in quo praedictus magister morabitur, integraliter et plene, prout iustum est, satisfacientes. Per hoc tamen ipsum Capitulum praedictos abbates a mittendo suos scolares ad studia generalia quovis modo absolvere nullatenus intendit, sed sub poenis in papalibus et Ordinis regularibus statutis ipsis praecepit et mandat, quatinus iuxta eorumdem statutorum determinationem et tenorem ipsi ac quilibet ipsorum, quibuscumque dilationibus vel excusationibus reiectis, suos scolares ad praedicta studia generalia studeant destinare. 35.  Committitur abbatibus de Gimundo et de Flarano per generale Capitulum districtius iniungendo, quatinus ad monasterium de Baldonis personaliter quam citius poterint accedentes, diligentem faciant informationem de persona et regimine abbatis ceterarumque personarum dicti monasterii de Baldonis, taliterque studeant omnia quae ibidem invenerint aut viderint corrigenda seu reformanda, corrigere et reformare, quod dominus cancellarius comitis Armigniaci, qui eum apud Capitulum super multis criminibus detulit et accusat litteratorie, quatinus iustitia per Ordinem ministrata merito super praemissis debeat contentari. 36.  Cum fratre Ioanne Mercatoris, monacho de Valle clara, qui illicentiatus de monasterio recessit, ac per spatium decem dierum extra remansit, habitum tamen regularem non dimittendo, ut hoc non obstante possit et valeat ad omnes actus, gradus et dignitates Ordinis promoveri, si sua suffragentur merita, misericorditer dispensat Capitulum generale. 37.  De Bolbona et de Gimundo monasteriorum abbatibus et eorum cuilibet committit generale Capitulum, districte praecipiendo quatinus diligenter se informent de controversia habita inter abbates de Grandisilva et de Caduino ex una, et abbates de Flarano et de Caduino (*sic*) parte ex altera, et partibus auditis ministrent iustitiae complementum, in plenaria potestate ipsius Capituli generalis. 38.  Capitulum generale abbati de Grandisilva committit, mandans et iniungens eidem ut diligentem informationem faciat, si abbates de Gimundo et de Baldonis, abbati de Caduino in aliquibus obligantur, et partibus hinc inde auditis, in ipsius Capituli generalis potestate bonum et breve faciat iustitiae complementum. 39.  Ad aures pervenit generalis Capituli, quod sunt nonnulli monachi Ordinis desidiosi, negligentes et indevoti, quod in principio vigiliarum nostrae Dominae atque aliarum horarum canonicarum et missarum conventualium, venire contemnunt, alios devotos ipsorum indevotione scandalizando. Eapropter Capitulum generale ipsorum saluti salubriter cupiens providere, statuit, ordinat et diffinit, quatinus universi et singuli Ordinis religiosi ad praefatarum vigiliarum nostrae Dominae et aliarum horarum canonicarum principium, et ipsarum missarum initium simul conveniant et intersint usque in finem, taliter quod opus Dei per ipsos omnes perfici valeat et finiri ad laudem Dei et animarum salutem. Quod si quis hoc facere contempserit, vult generale Capitulum, quod eadem die vino careat et pitantia, et si saepius correctus fuerit et non emendaverit, vapulet in Capitulo, et absque aliqua gratia ipsa die penitus remaneat in pane et aqua. 40.  Quoniam prout ex dispositione regulae fieri, potuit ieiunium sextae feriae aestatis tempore olim et a multo tempore citra in plerisque monasteriis Ordinis omissum fuerit propter nimietatem laboris, ut puta messium, vindemiarum et similium, quia vero huiusmodi laboris necessitas monasteriis nostris istis temporibus ut plurimum non incumbit, laici etiam scandalisantur nonnunquam ex fractione ieiunii antedicti. Quapropter generale Capitulum statuit, ordinat et diffinit, ut praedictum sextarum feriarum ieiunium ab omnibus et singulis Ordinis personis utriusque sexus deinceps inviolabiliter observetur. 41.  Confirmationem electionis fratris Aegidii de Morben, s. th. pr., in abbatem monasterii de Grandisilva nuper promoti in litteris, quibus haec praesens diffinitio annectitur, de… (*locus vacuus*) et expresse praesens generale Capitulum… (*locus vacuus*) ratificat, approbat et confirmat, salvo tamen iure alieno. 42.  Ad idem fiat pro abbate de Caduino. 43.  Ad idem fiat pro abbate de Alta silva. 44.  Reformationem collegii Sancti Bernardi Tolosae, per abbates de Morimundo et de Fonte Ioannis auctoritate Capituli generalis novissime factam, praesens generale Capitulum ratificat, approbat et confirmat, decernens et similiter diffiniens abbatem et conventum monasterii de Grandisilva, qui praefatum collegium ad ipsum et suum monasteriorum pertinere asserebant, et a praedicta reformatione appellaverunt, indebite et male appellasse eidem ac eorum syndico seu procuratori perpetuum super hoc silentium imponendo. 45.  Quamvis sacrorum auctoritas canonum et districtio nostrae regulae esum carnium praecipue in quartis feriis nobis interdicat, nonnulli tamen carnis curam facientes in desideriis, etiam dum sani sunt et robusti corporis eisdem diebus esu carnium vesci non verentur, ex quo inter cetera mala grave saepe sequitur scandalum laicorum. Quapropter generale Capitulum abusum huiusmodi absolvere volens, feriis quartis antedictis omnibus personis Ordinis, dempto necessitatis articulo, esum carnium penitus interdicit, nec cuiquam eadem feria ministrari permittit, mandans patribus abbatibus et visitatoribus universis ut praedicta statuta in seipsis primo et consequenter in omnibus sibi subiectis monasteriis diligenter faciant observari. Si vero abbas aliquis transgressor repertus fuerit horum salubrium statutorum, poenam decem librarum usualium pro singulis vicibus ab eo suus visitator exigere debeat et levare, in pios usus Ordinis iuxta suae discretionis arbitrium convertendas. 46.  De Firmitate, de Caroliloco, de Maceriis, de Theoloco et de Ursicampo monasteriorum abbatibus et eorum cuilibet per se et in solidum committit generale Capitulum, quatinus omnes et singulas personas Ordinis universi, quas in quibuscumque pecuniarum summis aut rebus aliis repererint obligari monasterio Cisterciensi, ad satisfactionem compellant auctoritate Capituli memorati viriliter et debite, in ipsius Capituli et totius Ordinis plenaria potestate. 47.  Ad idem fiat pro monasterio de Valle clara, et sint iudices de Ygniaco, de Boheriis et de Longoponte [monasteriorum abbates]. 48.  Ad idem fiat pro abbatibus de Gimundo et de Baldonis, et sint iudices abbas de Flarano et prior Sancti Bernardi Tolosae. 49.  Quia frater Iacobus se gerens pro abbate monasterii de Vallibus in Ornesio citatus fuit personaliter ad comparendum praesenti generali Capitulo, responsurus ad ea quae sibi obiicientur per procuratorem causarum ipsius Capituli, non se praesentavit nec sufficienter excusavit, idcirco generale Capitulum decernit ipsum fore contumacem et etiam excommunicatum. 50.  Capitulum generale concedit abbati de Lapide Sancti Michaelis, ut bona sua in Resin vendat. 51.  Generale Capitulum personas Ordinis ad portandum habitus statui suo convenientes ipsasque decentes inducere ac restringere satagens, statuit, ordinat et diffinit quod omnes abbates et monachi ipsius Ordinis sua monasteria equitando exeuntes in cappis (seu) brunis, conversi vero in griseis incedant ; quod si in aliquibus monasteriis abbates et monachi seu conversi aliter facere consueverint, infra quatuor mensium spatium a sua consuetudine prorsus desistentes praesens salubre statutum inviolabiliter teneantur observare. 